open-index/open-wikipedia-markdown huggingface dataset:
Heinrich August Meyer

**Heinrich August Meyer** (* 8. März 1773 in Bockelskamp; † 1. November 1836 in Bleikd) weer en hannöverschen Verwaltungsbeamten.

Meyer is 1773 as Söhn von Hedwig, borene von Wersebe (21. November 1748-31. Juli 1821), un Heinrich August Meyer (10. Oktober 1737-12. Mai 1799) in Bockelskamp boren. Na dat Studium von de Juristeree is he in’n hannöverschen Staatsdeenst gahn. He weer bet 1809 Amtsschriever bi dat Amt Beedenbossel. 1807 al weer de Süden von dat Kurförstendom Hannover an dat Königriek Westfalen fullen. Von 1809 bet 1810 weer Meyer Polizeidirekter von de nee grünnte Polizeidirekschoon Hannover in dat Königriek Westfalen. Nadem de Noorden von dat Kurförstendom Hannover 1810 ok an dat Königriek Westfalen fullen is, is Meyer Reismarschall för en Reis dör Noorddüütschland von’n westfäälschen König Hieronymus Napoleon worrn. Na de Reis is he Präfekt von dat nee grünnte Departement von de Elv- un Wersermünnen mit Seet in Stood worrn. Dat Departement hett aver blots bet to’n 31. Dezember 1810 bestahn. Denn is dat Rebeed an dat Kaiserriek Frankriek fullen un dat Departement is wedder oplööst worrn. Na dat Enn von de Franzosentied is he von 1814 bet 1820 Amtmann von de Amtsvaagdie Beedenbossel ween un na 1820 Amtmann von dat Amt Bleikd. Dat is he bet to sien Dood 1836 bleven.

He hett 1809 Henriette Wilhelmine Büchting (*2. April 1793) freet. De beiden harrn söss Kinner: Adolf (11. März 1810–7. Mai 1877) Karl August (2. Juni 1820-15. Dezember 1899), Auguste (30. November 1827–25. April 1908), de as Schrieverin ‚A. von der Elbe‘ Karriere maakt hett, un Emilie (14. Juni 1829–12. April 1861). De twee annern, Henriette (2. Dezember 1822-19. Februar 1823) un Ferdinand (25. August 1825-20. Januar 1826), sünd as lütte Kinner doot bleven.

1821 hett Meyer den Guelphenorden kregen.

## Footnoten
Amtsschriever

En **Amtsschriever** is en Beamten, de bi en Amt as Schriever arbeiden deit. De Opgaven weren je na Rebeed verscheden. Deelwies weer dat en reine Arbeid as Sekretär oder Hülpsmann.

In dat Kurförstendom Hannover (bet 1810) weer de Amtsschriever de twete Beamte in en Amt na’n Amtmann. As na de Franzosentied (1810–1813) ut dat fröhere Kurförstendom Hannover dat Königriek Hannover worrn is, hett dat toeerst ok noch wedder Amtsschrievers geven. 1816 is dat Amt von en Amtsschriever aver ümwannelt worrn in dat Amt von en Amtsassesser. De hannöverschen Amtsschrievers weren studeerte Juristen un sünd later faken to Amtlüüd befördert worrn.

In de Swiez is de Amtschriever de eerste Beamte von en Amtschrieveree. De Amtschrievers sünd utbillt Notars. De Opgaven sünd von Kanton to Kanton verscheden, ümfaat aver so Saken as Arvrecht, Hannelsrecht, Sakenrecht un Indrääg in dat Grundbook.
August Theodor Harding

**Johann August Theodor Harding** (* 12. Juni 1715 in Hameln; † 1770 in Horborg) weer en düütschen Verwaltungsbeamten.

Harding is 1715 in Hameln boren. He hett an de Universität Helmstidde Juristeree studeert. 1736 hett he bi Franz Karl Conradi sien Dokterarbeid över dat Thema * De voluntate testatoris dubia ob errorem, in nomine vel demonstratione heredis aut legatarii commissum* schreven. He weer bet to sien Dood 1770 Amtmann von dat Amt Horborg.

He hett an’n 17. Mai 1755 Margarethe Lucia Chappuzeau (* 23. Mai 1730) freet. De beiden harrn de Dochter Sara Louise (üm 1764-19. Juli 1801).

## Footnoten
Wilhelm Heinrich Grote

**Wilhelm Heinrich Grote** (* 8. September 1713 in Jüne; † 2. Juni 1799 in Beers) weer en düütschen Verwaltungsbeamten.

Grote is 1713 as Söhn von Marianne, borene du Faur de Pibrac (1674-21. Januar 1743), un Ernst Joachim Grote (13. Mai 1675-24. Dezember 1741) in Jüne boren. He weer von 1727 bet to’n 20. März 1733 op de Ridderakademie Lümborg. He hett Juristeree studeert un is na dat Studium Auditer bi de Justizkanzlie in Hannover worrn.

He weer von 1742 bet to sien Dood 1799 Amtmann von dat Amt Beers.

Grote hett 1763 dat Good Jüne arvt. 1742 hett he den Deenstrang von en Drost kregen, 1748 von en Oberhauptmann un 1770 von en Landdrost. Nadem de Vader von siene Fro, Otto von Wackerbarth, 1785 doodbleven is, hett Grote Good Tüschenbek arvt. Ok dat Good Schneeg hett de Familie tohöört.

He hett an’n 21. Februar 1744 Charlotte Christine von Wackerbarth (üm 1720-1783) freet. De beiden harrn teihn Kinner, ünner annern Eleonore Sophie (* 25. Februar 1749), Otto Ulrich (11. Mai 1750-29. März 1808), Heinrich August Friederich (1745-15. November 1816), Ludwig (1751-1824), Marianne (1755-1833), Caroline Marie Christine (1756-1833), Wilhemine (1761-1839) un Henriette (1764-1833).

In Beers driggt vondaag en lüttje Straat den Naam *Landdrost-Grote-Straat*.

## Warken

* *Disputatio de titulo Domini de domo St. Michaelis.* (mit Johann Ludwig Levin Gebhardi) 1731

## Footnoten
Hans Otto von Bülow

**Hans Otto von Bülow** (* 13. Dezember 1661; † 1729) weer en düütschen Verwaltungsbeamten.

Bülow is 1661 as een von teihn Kinner von Lucie, borene von Ahlefeldt (üm 1628-üm 1698), un Paul Joachim von Bülow (1. Dezember 1606-1. Januar 1669) boren. To siene Bröder hebbt Joachim Heinrich, Cuno Josua un Wilhelm Dietrich höört.

He weer üm 1705 Amtsvaagd in de Amtsvaagdie Ilten.

Von Bülow weer bet 1729 as Landdrost tostännig för de Ämter Horborg, Winsen, Willemsborg un Mesborg. He weer ok Landraad von de Ridderschop. 1705 is he tohoop mit siene veer Bröder, de to de Tied noch leevt hebbt, von Kaiser Joseph I. to’n Freeherr maakt worrn.

Von Bülow hett nich freet.

## Footnoten
Amt Winsen

**Amt Winsen** betekent

* Amt Winsen an de Aller, Amt in dat Königriek Hannover, dat bet 1859 bestahn hett,
* Amt Winsen an de Luh, Amt in dat Königriek Hannover, dat bet 1885 bestahn hett.
Hermann Ludwig von Hodenberg

** Ludwig von Hodenberg** (* 30. April 1801 in Hameln; † 27. Dezember 1866 in Borgdörp) weer en düütschen Verwaltungsbeamten.

Von Hodenberg is 1801 as Söhn von Friederike Johanne Christiane, borene Brummer (29. September 1762-9. Januar 1844), un Adolph Friedrich von Hodenberg (11. Februar 1755 -5. Oktober 1811) boren un an’n 31. Mai in Hameln döfft worrn.

He is 1829 Amtsassesser bi dat Amt Celle worrn, weer 1831 Amtsassesser supernumerär bi dat Amt Leendaal un 1836 bi dat Amt Horborg.

He weer von 1838 bet 1852 Greev von dat Grevengericht Oolland un von 1852 bet 1860 Amtmann von dat Amt Leendaal.

Von 1860 bet to sien Dood 1866 weer he Oberamtmann von dat Amt Borgdörp.

1829 hett he Dorothea Marie Friederike, borene Bötemeister († 1835) freet. De beiden harrn de Kinner Wilhelm  (8. Dezember 1830-13. Juni 1913) un Karl (13. Mai 1833-20. Juni 1870). Na’n Dood von siene eerste Fro hett he in twete Eh an’n 30. Dezember 1836 in Pinnbarg  Johanne Margarethe Karoline von Bülow (12. September 1814-3. Januar 1890) freet. De beiden harrn de Kinner Gottlob (11. Oktober 1837-1. April 1903), Ernst Friedrich  (* 28. Juli 1839), Luise, Friederike, Bodo (* 8. April 1846), Wilhelm (* 4. Juli 1851) un Adolf (* 15. November 1853).

## Footnoten
Carl Ahues

**Carl Oscar Ahues** (* 26. Dezember 1883 in Bremen; † 31. Dezember 1968 in Hamborg) weer en düütsch Schachmeester.

## Tiet in Berlin
Ahues fung eerst mit 18 Johr mit dat Schachspelen an. 1907 truck he nach Berlin. Hier wurr he Liddmaat vun de Berliner Schachgesellschaft. 1910 wurr he in  Hamborg in dat internatschonal Hööftturnier bi den Kongress vun den Düütschen Schachbund (also Meesterschap) Dart. 1911 wunn Ahues de Berliner Meesterschap. 

In' Eersten Weltkrieg deen he as Suldat un keem in rumäänsch Fangenschap bit 1919.

1920 wunn he bi den 20. Kongress vun den Düütschen Schachbund dat Hööftturnier, wat hüm de Meesterwürde inbroch. Tüschen 1921 un 1953 hett he negen Mal an Düütsch Meesterschapen deelnommen. Dorbi weer sien beste Spood 1929, as he in Duisborg „Meister von Deutschland“ wurr, vör Paul Saladin Leonhardt un Friedrich Sämisch. 

1927 in Meideborg weer he mit Sämisch deelt Fievt (Rudolf Spielmann wunn de Meesterschap). 1935 reck he in Aken en deelten tweeten Platz achter Kurt Richter. Ahues deel sück en Schachturnier in Berlin mit Spielmann un Ernst Grünfeld Platz dree. 1927 in Bad Niendorf keem he up den veerten Platz un 1929 in Venedig up den tweeten Platz. Sien woll gröttste Spood weer de darte Platz 1936 in Bad Nauheim achter Alexander Alexandrowitsch Aljechin, Paul Keres un vör Efim Bogoljubow.

Ahues hett an dree Schacholympiaden (1930, 1931 un 1936) deelnommen un jedes Mal mit en positiv Ergevnis. un. Mit de Mannschap reck he dorbi 1930 un 1936 den darten Platz.

## Tiet in Sleswig-Holsteen
Nah dat Enn' vun den Tweeten Weltkrieg is Ahues nah Sleswig-Holsteen trucken un leev toletzt in Hamborg. He hett sück an völ westdüütsch Turnieren bedeeligt, as 1946 in Bad Harzburg, wo he Sieger wurr. In dat Öller vun 70 Johren speel he 1953 bi de gesamtdüütsch Meesterschap in Leipzig, de Wolfgang Unzicker nah en Steekkamp mit Ludwig Schmitt wunn, un reck Platz 4 bit 7. Mit den Hamburger SK wurr Ahues 1958 düütsch Mannschapsmeester. 

De Weltschachbund FIDE hett hüm 1950 den neuschafft Titel Internatschonaler Meester tospraaken.

Mit 81 Jahren wunn he noch de Hamborger Blitzmeesterschap, in' September 1968 wurr he Klubmeester.

Sien best historsch Elo-Tall weer 2651. De hett he in' Januar 1931 raakt.

## Privates
Ahues weer en „überzeugter Vegetarier.“ Sien Söhn Herbert Ahues is Grootmeester för Schachkompositschonen.

## Enkeld Nahwiesen


## Weblenken
* Carl Ahues: ''Aus dem reichen Schatz meiner Erinnerungen'' Artikelserie (teihn Deelen), rutkommen 1954 in de Tietschrift  *[[Schach (Tietschrift)|Schach]]*
* Carl Ahues sien Schachpartien up chessgames.com (engelsch)
Rolf Storsveen

**Rolf Storsveen** (* 22. April 1959 in Elverum) is en ehmalger norweegsch Biathlet.

Rolf Storsveen hörr vör allen in de eerst Hälft vun de 1980er Johren to en vun de starkst norweegsch Biathleten. De Athlet vun *Sørskogbygda Idrettslag* nehm eerstmals 1982 in Minsk an de Biathlon-Weltmeesterschapen deel un wunn dor gemeensam mit Eirik Kvalfoss, Kjell Søbak un Odd Lirhus as Slusslöper vun de norweegsch Staffel achter de Mannschap vun de DDR de Sülvermedaille. Ebenfalls recht spoodriek verleepen de Olympisch Winterspelen 1984 vun Sarajevo, bei de Storsveen up Platz 6 in't Eenzel keem un mit Lirhus, Kvalfoss un Søbak Tweet achter de sowjeetsch Staffel wurr. In Ruhpolding nehm de Norweger 1985 nochmals an en WM deel, verpass dor aber as Veert in't Staffelrennen knapp en wiedere Medaille.

Natschonal wurr Storsveen 1981 in Bardufoss Meester in' Eenzel. 1984 keem in Vossestrand nochmals de Viezmeesterschap achter Kvalfoss dorto. Todem wurr he 1981 achter Sigleif Johansen Viezmeester in't Sprintrennen. Wiedere Erfolge reck he vör allen mit de Staffel, för de he in de Vertreeden vun de Region Østerdal bit 1984 un för Hedmark siet 1985 antreeden dee. 1980, 1981, 1983, 1984 un 1985 wurr he Meester, 1982 un 1987 Viezmeester as ok 1991 Dart.

## Weblenken
* Rolf Storsveen in de Datenbank vun Sportsreference.com (engelsch)
* Statistiken bi the-sports.org
Glenesk

**Glenesk** (fröher ok bekannt as **Highland Esk Distillery** oder **North Esk Distillery**) weer en Whisky-Brenneree in de Neeg vun de Stadt Hillside, Angus, Schottland.

## Historie
De Destille is 1897 vun den Wienhännler James Isle ut Dundee ünner den Naam *Highland Esk Distillery* ut en Flassmöhl grünnt worrn. Se hett eerst Single Malt herstellt. 1899 is de Brenneree vun *J.F. Caille* övernahmen worrn, de ehr in *North Esk Distillery* ümnöömt hett. Wiel den Eersten Weltkrieg weer de Brenneree dicht, gliek dorna aver ok wedder apen maakt. 1938 is *Glenesk* an de *Associated Scottish Distilleries* gahn, de de Produkschoon op *Grain Whisky* ümstellt hebbt. 1954 is se denn an de *Distiller Company Ltd.* (DCL) verköfft worrn un keem so an de *Scottish Malt Distillers* (SMD), de wedder op Malt Whisky ümstellt hebbt. Ehrn Naam *Glenesk* hett se 1980 kregen, man 1985 weer de Destille denn stillleggt.

De Lizenz to’n Brennen hett de Brenneree 1992 verloren, 1996 sünd de Hüüs deelwies afreten worrn, de Rest weer an *Paul’s Malt* verköfft. De ehmolige Brennree is denn to en grote Molteree utboet worrn, de bit 2010 to *Greencore Malt* höört hett, en Dochter vun de irischen Levensmiddelfirma Greencore. De Firma is aver 2010 an de belgische *Boortmalt*-Grupp verköfft worrn, wat en Dochter vun de franzööschen *[[Axéréal]]* is.

## Produkschoon
In de ehmolige Brenneree geev dat veer Brennblasen – Twee *wash stills* un twee *spirit stills*. De Single-Malt-Affüllen gifft dat deelwies ünner den Naam *Glenesk*, vör allen aver as *Hillside*. Vundaag is dorvun nich mehr veel op’n Markt to finnen, mitünner gifft dat noch Affüllen in’n Rahmen vun *Rare Malt Series*. De Whisky is aver ok för de Produkschoon vun Blend-Whiskys bruukt worrn. To’n Bispeel weer he en bedüden Bestanddeel vun den Vat 69.

## Kiek ok
* List vun de schottischen Brennereen

## Borns


## Weblenken
* Biller vun de Brenneree, praat stellt vun de ''Royal Commission on the Acient and Historical Monuments of Scotland''
Peter Angerer

**Peter Angerer** (* 14. Juli 1959 in Hammer, Siegsdorf, Bayern) is en ehmalg düütsch Biathlet.

Bi de Olympisch Winterspelen 1984 haal he in dat Eenzelrennen över 20 km en vun twee  Goldmedaillen för de Bundsrepubliek Düütschland. Dorbi kunn he Löpers as Frank-Peter Roetsch, Eirik Kvalfoss, Yvon Mougel, Frank Ullrich un Rolf Storsveen achter sück laaten. Doröver herut wunn he över de 10 km en Sülvermedaille achter Eirik Kvalfoss aber vör Matthias Jacob un mit de Staffel hett he denn noch de Bronzemedaille haalt. 

All veer Johr tovör in Lake Placid harr he mit de Staffel Bronze wunnen. 1988 in Calgary, wo he bi de Eröffnungsfier Fahnendräger vun de düütsch Mannschap weer, wunn he mit de Staffel noch en Sülvermedaille.

Dortüschen harr Angerer fiev WM-Medaillen as ok mehrere Weltcuperfolge errungen. 1983 weer he sogor Winner vun den Biathlongesamtweltcup un kreeg 1984 en Bambi. 

1986 wurr Angerer nah de Biathlon-Weltmeesterschapen in Oslo positiv up Methyltestosteron test un bit to'n 31. Januar 1987 wegen Dopingvergahn sparrt.

Dör sien Spood wurrd seggt, dat he den Biathlon-Sport in Düütschland populär maakt hett. Hüüd bedrifft Angerer en Langloopschool in Ruhpolding.

## Enkeld Nahwiesen


## Weblenken
* [Peter Angerer in de Datenbank vun de [IBU] (engelsch)]
* Peter Angerer in de Datenbank vun Sportsreference.com (engelsch)
Walter Harper

**Walter Harper** (* 1. Januar 1892; † 25. Oktober 1918) weer en US-amerikaansch Bargstieger. 

He weer dat jüngste vun acht Kinner vun Jennie Harper, en athapaskisch Indianerin ut de Region Koyukuk un hör schottschen Ehemann Arthur Harper

He weer de eerste Minsch de den Tipp vun den Mount McKinley, den hööchsten Barg in Noordamerika recken dee. He reck den Tipp an’ 7. Juni 1913, bevör de anner Kollegen vun disse Expeditschoon Harry Karstens, Hudson Stuck un Robert Tatum hüm folgen deen. Walter Harper hett den Harper Glacier, nah sien Vader Arthur Harper nömmt.

Harper is bi de Ünnergang vun dat Schipp *[[SS Princess Sophia]]* an’ 25. Oktober  1918 ümkommen.

## Enkeld Nahwiesen
Flagg vun Kuba

De **Flagg vun [[Kuba]]** wurr an' 20. Mai 1902 offiziell inführt. Siet de Unafhängigkeit vun Spanien is dat de Staatsflagg vun Kuba.

## Beschrieven

 

De Flagge besteiht ut fiev gliek groot, horizontaal Striepen in de Farven Blau un Witt. Up de linke Siet wurrn de Striepen dör en root, gliekschenklig Dreeck överdekt. In de is en witt, fiefzackig Steern dorstellt, de sück in en imaginären Kreis befind, de sien Midden up den geometrischen Swoorpunkt vun dat Dreeck liggt.

## Historie

### 1823: De Fahn vun de ''Soles y Rayos de Bolívar''

1823 hett de Freemüererloge *Sünn un Strahlen Bolivars* (Soles y Rayos de Bolívar) tosommen mit anner Geheimsellschoppen nah dat Vörbild vun Simón Bolívar en Upstand up Kuba versöcht, dör den de spaansch Kolonialherrschap an de Siet keem un de *República de Cubanacán* drünnd wurrn sull. 

Disse Fahn wies en Sünn up blau Grund, de vun en root Rahmen umrand wurrd.

### 1850: De Fahn vun den Narciso López

1850 broch de Annexionist Narciso López en Flagg nah Kuba, de de amerikaansch Flagg nahempfunnen weer. Dat eerste Exemplar wurr vun Emilia Teurbe Toton neiht. Hör Mann Miguel hett dat Staatswappen vun Kuba schafft. Narciso López harr plaant, Kuba vun de spaansch Kolonialherrschap to befreen un in de USA intogleedern. He is 1850 mit en Invasionstrupp up Kuba land, de Versöök, de Spanier to verdrieven, gung aber scheef, un he wurr as Hoochverräter in Havanna henricht.

### 1868: De Fahn vun Carlos Manuel de Céspedes

As 1868 Carlos Manuel de Céspedes up sien Goot *La Demajagua* de Slaven freelaaten dee un mit den *Grito de Yara* to'n Kamp gegen de spaansch Kolonialherrschap uproopen dee, hett sück de vun hüm bruukt Fahn düütlich vun de vun Narciso López bruukt Fahn ünnerscheed. De Afsicht vun Céspedes weer dat, en kubaanschen Staat to schaffen, de weder vun Spanien noch vun de USA afhängig ween sull. 

In den denn folgen kubaanschen Unafhängigkeitskamp tüschen 1868 un 1898 kunn he sück nich gegen de vun de Idee vun den Ansluss an de USA övertüügten Suckerbarone un Slaven hollen Grootgrundbesitter vun den kubaanschen Westen dörsetten, wat sück ok in de Wahl vun de Natschonalflagg utdrücken deiht. So hett sück de Flagg vun Narciso López gegen de vun Carlos Manuel de Céspedes as hüüdige Natschonalflagg vun Kuba dörsett. Immerhen aber is de Céspedes-Flagg hüüd de Gösch vun de Marine vun Kuba.

## De Flagg vun Kuba as Vörbild

De Flagg vun Puerto Rico ähnelt de kubaansch Flagg, wiels de puerto-ricaansch Unafhängigkeitsbewegen gegen de spaansch Kolonialmacht den kubaanschen Unafhängigkeitskrieg to'n Vörbild harr. Blots de Farven blau un root sünd tuuscht. 

## Weblenken
* Símbolos de la nación cubana – Acerca de la bandera (spaansch)
* Flags of the World - Cuba (engelsch)
Klas Lestander

**Klas Ivar Vilhelm Lestander** (* 18. April 1931 in Arjeplog, Norrbottens län; † 13. Januar 2023) weer en sweedsch Biathlet.

Bi de Olympisch Spelen van 1960 in Squaw Valley wurr he de eerste Olympiasieger in' Biathlon, un zwar över de 20 Kilometer-Distanz vör Antti Tyrväinen ut Finnland un Alexander Priwalow ut de Sowjetunion. Bi de Olympisch Winterspelen 1956 weer statt Biathlon noch de Militärpatrouillenloop utdragen wurrn. 

Dat düer bit to de Olympisch Spelen 2006 in Turin, bit weer en Sportler ut Sweden Olympiasieger in' Biathlon wurr: Anna Carin Olofsson wunn in dat Massenstartrennen vun de Fruen.

Sweedsch Meester is Lestander nie nich wurrn. 1961 hett he sien Loopbahn afslooten.

## Weblenken
* Klas Lestander in der Datenbank vun Sportsreference.com (engelsch)

## Enkeld Nahwiesen
Wynoochee

De **Wynoochee** weern en Indianerstamm in Süüdwesten vun de hüdige US-Bundsstaat  Washington. Kulturell hörrn se to de Küsten-Salish. Se levten an de Wynoochee River, de in de Chehalis River münd. 

Se stunnen in eng verwandtschaplichen Beziehungen to de Whiskah, so eng, dat 1870 de tostännig *Superintendent of Indian Affairs*, Samuel Ross, vermooden dee, dat de beid Gruppen fröher Mal en gemeensamen Stamm bild harrt hebbt.  He hett bericht, dat de Stammen vun de Hoquiam, Whiskah, Satsop un Wynoochee um disse Tiet rum etwa 350 Liddmaaten umfaaten deen. De Hööftling sall „Sam“ ween hemm. Mögelkerwies kreegen de Wynoochee, de neben hör traditschonell Levenswies Ööstern fungen, af 1853 Geschenke vun de Indianeragenten, vör allen Spirituosen.

De Wynoochee weern nich bi de Verdrääg bedeeligt, de dat Territorium Washington siet 1854 mit tallriek Stammen afsluuten dee. 1874 hebbt se, folgt man den Bericht vun den tostännigen  Agenten H. D. Gibson an den *Commissioner of Indian Affairs* van’ 28. September, to en vun de beid Indianeragenturen mit Naam „Chehalis“ un „Shoal Water Bay“ hörrt. Gibson hett sück dorför utspraken, de Reservate uptolösen un de dortig Gruppen in de *Puyallup Reservation* umtosiedeln. 

Völfack wurrn diesse Gruppen pauschal as „Grays Harbor Indians“ betekent. En vun de mit Naam Chinoise is noch in de 1880er Johren nah Oakville reist, um düütlich to maken, dat de Indianer, de nich umtrecken wullen, immer noch en Reservat wünschen deen. 

Wannehr sück de Stamm der Wynoochee endgültig uplöst hett, kann man woll nich mehr faststellen. 

## Literatur
* Robert H. Ruby/John A. Brown: *A Guide to the Indian Tribes of the Pacific Northwest*, University of Oklahoma Press 1992, S. 271.

## Kiek ok
* List van Indianer up de noordamerikaansche Kontinent
Niina Jyrkiäinen

**Niina Jyrkiäinen** (* 22. Februar 1975 in Göteborg) is en ehmalge finnische Biathletin.

Niina Jyrkiäinen arbeit as Physiotherapeutin un leevt in Tampere. Se fung 1987 mit den Biathlonsport an un hör Vereen is *Kauhajoen Karhu*. In Ruhpolding nehm se 1999 eerstmals an Rennen in' Biathlon-Weltcup deel. In hör eersten Sprint keem se up den 86. Platz, mit de Staffel wurr se an de Siet vun Katja Holanti, Outi Kettunen un Annukka Mallat Veert. Kört nahdem nehm se in Kontiolahti eerstmals an Biathlon-Weltmeesterschapen deel. In' Sprint kunn se sück as 37. för dat Verfolgungsrennen qualifizeeren, in dat se den 43. Platz beleggen dee. In Östersund wunn de Finnin gegen Enn' vun de folgen Saison as 24. vun en  Verfolgungsrennen hör eerste Weltcuppunkte. Dorbi harr se sück vun de för de Verfolgungs-Qualifikatschoon maatgevlichen 50. Platz in' Sprint um 26 Platzen verbeetert. Bi den letzten  Weltcup vör de Biathlon-Weltmeesterschapen 2001 in Antholz belegg Jyrkiäinen in' Sprint en 17. Platz un reck dormit hör best Ergevnis in en Weltcuprennen. 

Bei de WM in Pokljuka wurr se 58. vun dat Eenzel, 69. in' Sprint un mit Holanti, Sanna-Leena Perunka un Eija Salonen 12. in dat Staffelrennen. To'n darten un letzten Mal is se 2003 in Chanty-Mansijsk bi en Weltmeesterschap an den Start gahn. Nah de WM nehm se blots noch eenmal, 2005 för twee Rennen in' Europacup, in internatschonalen Rennen deel. In Gurnigel wurr se sowohl in' Sprint as ok in en Verfolgung achter Irina Malgina un Christelle Gros Dart.

Natschonal wunn Jyrkiäinen 1998 den Titel as Finnisch Meesterin in' Eenzel vör Tiina Mikkola un Eija Salonen.

## Weblenken
* [Niina Jyrkiäinen in de Datenbank vun de [IBU] (engelsch)]
* [Niina Jyrkiäinen in de Datenbank vun de [FIS] (engelsch)]
Marina Sirtis

**Marina Sirtis** (* 29. März 1955 in London) is en britisch-US-amerikaansche Schauspelersche mit greeksche Afstammen.

## Leven un Wark
Sirtis is de Dochter vun Despina un John Sirtis. Ehr Öllern wulln an sik nich, dat se Schuspelersche warrt, dorüm hett se sik heemlich bi de Guild Hall School of Music and Drama indragen, as the mit de High School fardig weer. Na ehrn Afsluss hett se in Musical-Theaters un bi’t Feernsehn arbeit. 1986 is se na Los Angeles togen, woneem se aver Möh harr Rullen to finnen. Se weer meist so wiet, dat se wedder torüch na Huus gahn wull, as ehr de Rull vun *Deanna Troi* in de Science-Fiction-Reeg *Star Trek – The Next Generation* anvertroet weer. De glieke Rull speel se later ok in verschedene Kinofilmen ut de Star Trek-Reeg

Sirtis is siet 1992 verheiraat un leevt mit ehrn Ehmann, den Rockmusiker Michael Lamper, in de USA. 

## Filmrullen (Utwahl)

## Utteken
Sirtis is bit hüüt (Februar 2015) eerst eenmol mit en Filmpries uttekent worrn. Dat weer 2004 op dat *[[Shocker Fest]]* mit den *Science Fiction Genre Award* as *Best Dorstellersche* för ehr Rull in *Spectres*

## Borns


## Weblenken

* 
* Offizielle Websteed vun Marina Sirtis
Tauriden

De **Tauriden** sünd en ekliptikalen Meteorstroom, de in twee enkelte Meteorströöm, de Nöördlichen un de Süüdlichen Tauriden, ünnerdeelt warrt. Beide Deelströöm sünd tosamen vun September bit Dezember aktiv, fallt mit en ZHR vun 5 Steernsnuppen in de Stünn aver teemlich swack ut. De Radianten vun de beiden Deelströöm bewegt sik wiel de Aktivität vun’t Steernbild Fisch över’t Steernbild Ramm in den Bull rin, wobi de Radianten en Afstand vun ruchweg 5° vun’nanner hebbt.

In de eersten Hälft vun’n November sünd fakener ok Füerkugels sehn worrn. De Tauriden gaht op mehrere Abjekten torüch. Blangen den Komet 2P/Encke höört ok eenige Asteroiden to de Mudderkörpers vun de Tauriden.
Georg Martin Victor Quentin

**Georg Martin Victor Quentin** (* 1. Mai 1817 in Horborg; † 1863) weer en düütschen Verwaltungsbeamten.

Quentin is 1817 as Söhn von Wilhelmine Charlotte Dorothea, borene Hüpeden, un Johann Eduard Quentin in Horborg boren.

1850 harr he kommissarsch as Amtsassesser dat Amt as Börgermeester von Neenhuus övernahmen.

He harr as Amtsassesser kommissarsch dat Leid över dat Amt Freeborg un is dor 1852 richtigen Amtmann worrn. Dat is he bet 1859 bleven. Na disse Tied weer von 1860 bet to sien Dood 1863 Amtmann von dat Amt Leendaal.

He hett an’n 29. Juli 1853 in Brandlecht Geertruida Agnes Criegée (28. Juni 1829-27. Februar 1897) freet. De beiden harrn de Dochter Dorothea Louise (* 3. Mai 1863). De beiden harrn de Kinner Eduard un Dorothea Louise (* 3. Mai 1863).

## Footnoten
Simon Duggan

**Simon Duggan** (* 13. Mai 1959 in Wellington) is en neeseelännschen Kameramann. 

## Leven un Wark
Duggan geev sien Filmloopbahn ehrn Anfang mit den Film *The Interview* mit Hugo Weaving in de Hööftrull. In de Johren dorna hett he to’n Bispeel mit den Speelbaas Alex Proyas tosamearbeit, as in den Science-Fiction-Film *I, Robot*. Mit den Speelbaas Len Wiseman hett he ünner annern den Film *Live Free or Die Hard* dreiht. 

## Filmografie (Utwahl)

## Utteken
Duggan weer för sien Filmwark bit hüüt (Februar 2015) teihn mol för Filmpriesen vörslahn, vun de he dree wunnen hett:
* 1999: den *[[FCCA Award]]* in de Kategorie *Best Kamera* för *The Interview*
* 2014: den *[[FCCA Award]]* in de Kategorie *Best Kamera* för *The Great Gatsby*
* 2014: den *[[AACTA Award]]* in de Kategorie *Best Kamera* för *The Great Gatsby*

## Weblenken
* 
* Websteed vun Simon Duggan
Kilchoman (Brenneree)

**Kilchoman** is een vun de jüngsten Whisky-Brennereen vun Schottland un een vun acht aktive Whisky-Destillen op dat Hebriden-Eiland Islay. Se liggt in’n Noordwesten vun’t Eiland un is dormit de eenzige Destille vun Islay, de nich an de See liggt.

## Historie
*Kilchoman* is in’t Johr 2005 grünnt worrn – na 124 Johren de eerste ne’e Brenneree op dat Eiland Islay. In’n Juni 2005 is de Produkschoon anlopen un dat eerste Fatt is an’n 14. Dezember 2005 affüllt worrn. Al 2009 is de eerste Whisky ut de Brenneree in’n Hannel kamen. De eerste Buddel, de verköfft worrn is, hett op en Aukschoon 5.400 £ inbröcht.

## Produkschoon

As een vun blots noch wenige Brennereen in Schottland stellt Kilchoman dat Molt för de Produkschoon sülvst her. En Deel dorvun warrt mit Törfrook maakt, wat den tyypsch rookigen Smack utmaken deit. In dissen Sinn warrt op dat Rebeet vun de Destille, de Rockside Farm, egens Gasten (Optic Barley) anboet, de aver blots för de Produschoon vun de „100% Islay“-Whisky bruukt warrt. För annere Affüllen warrt ok Gastenmolt vun de Molteree Port Ellen toköfft, de ok sünners starken Törfrook hett.

Mit en Produkschoon vun 90.000 bit 100.000&nbsp;l in’t Johr (Stand Mai 2011) höört Kilchoman to de lüttsten aktiven Brennereen vun Schottland.

## Kiek ok
* List vun de schottischen Brennereen

## Borns


## Weblenken
Johann Christoph Rudorff

**Johann Christoph Rudorff** (* 2. April 1728; † 20. April 1795 in Blomendal) weer en düütschen Verwaltungsbeamten.

Rudorff is 1728 boren. He weer bet 1770 Amtsschriever bi dat Amt Springe. Von 1770 bet to sien Dood 1795 weer he Amtmann von dat Amt Blomendal. 1789 hett he den Rang von en Oberamtmann kregen. Na sien Dood is he an’n 24. April 1795 op’n Karkhoff von Blomendal begraven worrn.

He weer verheiraadt mit Sophie Wilhelmina Deeneke (1. Februar 1752-11. Mai 1787), de Dochter von Georg Moritz Deeneke. De beiden harrn de Kinner Juliane Maria Friederike Melosina (* 15. November 1770), Georgine Sophie (* 22. Dezember 1771), Dorothea Wilhelmine (* 30. November 1772), Friederica Amalie (27. Mai 1774-27. Mai 1794), Georg Ludwig (* 4. Februar 1776), Wilhelm Albrecht (* 18. Juni 1780), Auguste Lucie (27. Januar 1782-12. Oktober 1858), Georg Friedrich (26. Oktober 1784-23. Oktober 1793) un Sophia Wilhelmine (11. Mai 1787-1859).

## Footnoten
Lucas Bacmeister

**Lucas Bacmeister** is de Naam von

* Lucas Bacmeister de Öllere (1530–1608), düütschen lutherschen Theoloog un Karkenleedkumponist,
* Lucas Bacmeister de Jüngere (1570–1638), düütschen lutherschen Theoloog,
* Lucas Bacmeister (1605–1679), düütschen lutherschen Theoloog,
* Lucas Bacmeister (1672–1748), düütschen lutherschen Theoloog,
* Lucas Bacmeister (1708–1775), düütschen Verwaltungsbeamten,
* Lucas Henry Bacmeister (1869–1962), engelschen Cricketspeler.
Barthold August Wilhelm Oehlrich

**Barthold August Wilhelm Oehlrich** (* 10. Juni 1785 in Hannover; † 6. Oktober 1866 in Auerk) weer en düütschen Verwaltungsbeamten.

Oehlrich is 1785 as Söhn von Marianne Christine, borene Dommes (8. November 1764-27. Januar 1819), un Johann Georg Heinrich Oehlrich (3. Mai 1753-6. April 1811) in Hannover boren. Sien Broder weer Georg Oehlrich. He weer in de Franzosentied von 1810 af an Maire von de Mairie Harsfeld. 1821 harr he as Amtsassesser supernumerär kommissarsch dat Leid över dat Amt Harsfeld. Na disse Tied weer he Regerungsraad bi de Landdrostie Stood. 1831 is he tweten Beamten in dat Amt Veern worrn un weer von 1837 bet 1851 as Amtmann eersten Beamten von dat Amt Veern. Na de Tied as Amtmann hett he in Auerk leevt.

## Footnoten
Charles-Louis Jules David

**Charles-Louis Jules David** (* 19. Februar 1783 in Paris; † 25. Januar 1854 ok dor) weer en franzööschen Diplomat un Gräzist.

David is 1783 as Söhn von Charlotte, borene Pécoul (1765-1826), un den Maler Louis David (1748-1825) in Paris boren. He weer an dat Prytanée National Militaire un hett bi Jean-Baptiste Gail un Ansse de Villoison Ooldgreeksch lehrt. Denn is he an de Universität Göttingen gahn un hett dor bi Christian Gottlieb Heyne wieder Ooldgreeksch studeert. Nadem he ut Göttingen trügg na Frankriek weer, is he Auditer bi dat Conseil d'État worrn. 1805 is he in’n diplomaatschen Deenst gahn. He is 1805 Viezkunsel in Citavecchia un 1808 in Otranto worrn. 1810 hett he dat Amt as Ünnerpräfekt von’n Distrikt Stood kregen. 1815 hett em Napoleon noch wedder en Präfektur anbaden, aver nadem Napoleon denn kumplett slahn weer, is David to siene Öllern in dat Exil na Brüssel tagen. Al na korte Tied keem he in Kuntakt mit Adamantios Korais, de em Arbeid an dat Gymnasium in Chios vermiddeln dee. David is an’n 10. Dezember 1816 in Chios ankamen. Dor hett he bet 1818 Ünnerricht in Franzöösch geven un sülvs mehr över dat Greeksche lehrt. 1818 is he na Smyrna gahn un hett dor anfungen, Franzöösch to ünnerrichten. He hett dor denn in dat Johr Marigo Kapinakis († 4. März 1879) freet.

As in’n März 1821 de Greeksche Revolutschoon utbraken is, is David na Triest gahn. In Triest is de Familie op Hieronymus Napoleon drapen, de vörher König von Westfalen ween is. David sien Fro harr veel Kuntakt mit Hieronymus un dor düüdt veel op hen, dat Jérôme Frédéric Paul David, de Söhn, den Marigo 1823 kregen hett, en unehelichen Söhn von Hieronymus Bonaparte is. De Söhn is in Rom boren, nadem de Familie dor hen tagen is. 1826 sünd se denn wieder na Paris tagen. Von 1830 bet 1840 hett David an dat Collège de France arbeidt.

Na sien Dood 1854 is he in dat Familiengraff op’n Karkhoff Père Lachaise begraven worrn.

## Weblenken
* Jean Antoine Caravolas, « Charles-Louis-Jules David, professeur de français à Chio », in: *Documents pour l’histoire du français langue étrangère ou seconde*, No. 28 (2002), (online Stand 31. Januar 2014), afropen an'n 6. Januar 2017.
Jewgeni Leonidowitsch Redkin

**Jewgeni Leonidowitsch Redkin** (wittrussisch:Яўген Леанідавіч Рэдзькін, russisch:Евгений Леонидович Редькин, wetenschaplich Transliteratschoon: *Evgenij Leonidovič Red'kin*; * 2. Februar 1970 in Chanty-Mansijsk) is en ehmalger  sowjeetsch un nah deren Uplöösen wittrussischer Biathlet.

1992 wunn he mit de Mannschap (gemeensam mit Anatoli Wiktorowitsch Schdanowitsch, Alexander Wladimirowitsch Popow un Alexander Tropnikow) de Goldmedaille bi de Biathlon-Weltmeesterschapen in Nowosibirsk. 

Bi de Olympisch Spelen 1992 in Albertville wunn he de Goldmedaille över 20 Kilometer in’ Biathlon vör den Düütschen Mark Kirchner un den Sweden Mikael Löfgren. Twee Johr later bi de Olympisch Spelen 1994 in Lillehammer weer he ok weer dorbi, keem dor aber blots up Rang 53. 

## Weblenken
* Jewgeni Redkin in de Datenbank vun Sportsreference.com (engelsch)
* Jewgeni Redkin in de Datenbank vun de IBU (engelsch)
Arteria transversa cervicis

De **Arteria transversa cervicis** oder ok **Arteria transversa colli** is en lütte Arterie vun’n Hals, de normalderwies ut den Truncus thyrocervicalis aftwiegt. Se kann aver ok egenstännig as en direkten Twieg ut de Arteria subclavia entstahn.

Se hett twee Twiegen, de verschedene Muskeln in’t Rebeet vun Hals, Nacken un Schullern versorgt.
* *Ramus superficialis*, de ok as *Arteria cervicalis superficialis* betekent warrt
* *Ramus profundus * oder ok *Arteria dorsalis scapulae*

## Literatur
* Gerhard Aumüller et al.: *Duale Reihe Anatomie*. Thieme, Stuttgart 2010. ISBN 978-3-13-136042-7.
* Herbert Lippert: *Lehrbuch Anatomie*. Urban & Fischer, München 2003. ISBN 978-3-437-42361-1.
Laphroaig

**Laphroaig** betekent

* Laphroaig, Dörp op Islay, Schottland,
* Laphroaig, Whiskybrenneree op Islay, Schottland.
Port Ellen

**Port Ellen** betekent

* Port Ellen, Oort op dat Eiland Islay, Schottland,
* Port Ellen, ehmolige Whiskybrenneree op dat Eiland Islay, Schottland.
Patrice de Coninck

**Patrice Charles Ghislain de Coninck** (* 19. November 1770 in Brügge; † 22. Mai 1827 ok dor) weer en süüdnedderlandschen Jurist un Politiker.

De Coninck is 1770 as Söhn von Marie-Amelie van Zuylen van Nyevelt (1748-1830) un Baudouin de Coninck († 1770) in Brügge boren. Sien Vader is noch vör siene Geboort doodbleven. De Moder hett denn Joseph de Colnet de Gloriette (1744-1818) freet. Patrice de Coninck sülvs hett 1797 Françoise-Augustine van Outryve (1777-1837) freet. De Vader von siene Fro, Jean-Jacques van Outryve de Merckem, harr wat gegen de Eh, von wegen, dat de Coninck nich veel Geld harr un sien Dochter dat eenzige Kind weer un allens arven schull. Mit siene Fro harr he een Kind, den Söhn Theodore (1807-1855).

De Coninck hett an de Universitäten Löwen un Köln Juristeree studeert un weer denn Avkaat in Brügge. He weer Liddmaat von’n Präfekturraad von dat Leiedepartement un is denn von 1802 bet 1805 Präfekt von dat Departement Ain worrn. 1805 is he as Präfekt in dat Departement Jemappes wesselt un dor bet 1810 bleven. Von’n 10. Mai 1810 bet 10. Januar 1811 weer he Präfekt von dat Departement von de Scheldemünnen un hett denn dat Amt as Präfekt von dat Departement von de Elvmünnen övernahmen. Dat is he bet 1814 bleven. Na dat Enn von dat Eerste Franzöösche Kaiserriek weer he von’n 22. April 1815 bet August 1815 Maat von de Grondwetscommissie von dat Vereenigte Königriek von de Nedderlannen.

Von 15. September 1815 bet 21. Februar 1817 weer he Guvernör von Oost-Flannern. An’n 21. Februar 1817 is he denn Binnenminister von de Nedderlannen worrn un dat bet 19. Juni 1825 bleven. An’n 23. Juni 1825 is he denn Butenminister worrn un harr dat Amt bet to’n 1. Dezember 1825. De Coninck is an’t Enn von dat Johr 1825 swoor krank worrn un denn na Brügge gahn. An’n 16. März 1826 hett he den Titel Staatsminister kregen.

1810 is de Coninck *[[Empireadel|Baron d'Empire]]* worrn. 1816 is he in’n Adel von dat Vereenigte Königriek von de Nedderlannen opnahmen  worrn un harr den Titel von en Ridder.

## Literatur

* M. Siegenbeek: *Levensbericht van P.C.G. baron de Coninck*, in: Handelingen van de Maatschappij der Nederlandse Letterkunde, 1827
* A. van der Meersch: *Le chevalier Patrice de Coninck, homme d'état*, in: Biographie Nationale de Belgique, Tome IV, Brussel, 1873, col. 893-895
* Reina E. van Ditzhuyzen: *Patrice Charles Ghislain ridder De Coninck 1770-1827.* in: Onderwijs als opdracht. Leven en werk van de eerste vijftien ministers belast met het onderwijs in de periode 1798-1830, Den Haag, Staatsuitgeverij, 1977
* *Patrice-Charles-Ghislain de Coninck-Outrive* in: Hamburgische Biografie, Band VI, S. 60–61
Distrikt Veern

De **Distrikt Veern** (oder Arrondissement Veern) weer as Distrikt en Verwaltungsrebeed von dat Königriek Westfalen in de Franzosentied (1810-1811). De Seet weer Veern. Ünnerpräfekt weer Friedrich Georg Wilhelm Ostermeyer.

## Historie

Dat Rebeed hett vörher to dat Hertogdom Veern (Kurförstendom Hannover) höört.

An’n 1. März 1810 hett de König von dat Königriek Westfalen, Hieronymus, kund daan, dat dat Kurförstendom Hannover Deel von sien Königriek warrt. Westfalen weer en Vasallenstaat von dat Franzöösche Kaiserriek, dat siet 1803 dat Kurförstendom besett hollen harr.

Binnen Westfalen weer de Distrikt Veern een von de dree Distrikte in dat Departement von de Elv- un Wersermünnen. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Distrikt Veern is oplööst worrn un dat Rebeed is opdeelt worrn op de Distrikte Bremen un Neenborg.

1813/1814 sünd de Franzosen slahn un dat Rebeed befreet worrn. Dat Kurförstendom Hannover is denn wedder herstellt worrn un de ole Stand von vör 1810 weer wedder dor.

## Kantons

De Distrikt weer indeelt in ölven Kantons:

* Kanton Achem
* Kanton Hudemöhlen
* Kanton Mattfeld
* Kanton Nee-Syke
* Kanton Oold-Syke
* Kanton Rethen
* Kanton Rodenborg
* Kanton Thänhusen
* Kanton Veern
* Kanton Wasra
* Kanton Wessen

## Footnoten
Johann Joachim Jänisch

**Johann Joachim Jänisch** (* 13. September 1757 in Hamborg; † 4. Dezember 1815) weer en hambörgschen Senater.

Jänisch is 1757 as Söhn von Anna Elisabeth, borene Berenberg (23. August 1719-9. Oktober 1795), un den Dokter Gottfried Jacob Jänisch (14. Juni 1707-28. März 1781) in Hamborg boren. Gottfried Jacob Jänisch weer sien Broder. Jänisch hett 1776 en Studium von de Juristeree opnahmen. He weer an de Universität Göttingen. 1783 hett Jänisch as Riekskamergerichtspraktikant bi dat Riekskamergericht in Wetzlar anfungen. In’n August 1781 is he Maat von de Göttinger Freemürer-Loosch *Augusta zu den drei Flammen* worrn un is 1798 Provinzial-Grootsekretär von de Grote Loosch von Neddersassen worrn.

1795 is Jänisch Senater in Hamborg worrn. He weer von 1803 bet 1809 Amtmann von dat Amt Ritzbüttel.

Jänisch sien Nafolger as Senater is 1816 Andreas Christian Wolters worrn.

He hett 1787 Anna Wilhelmine Steetz (28. September 1768-24. Dezember 1812) freet. De beiden harrn 13 Kinner: Ferdinand (7. April 1788-20. Juni 1835), Wilhelmine (1. Dezember 1790-31. Januar 1867), Amalia (1. August 1793-26. Mai 1827), Gottfried Wilhelm (13. Dezember 1794-21. September 1836), Hermann (27. Mai 1798-5. August 1884), Caroline (20. Mai 1800-30. Juli 1817), Johanna (20. Mai 1803-28. Mai 1856), Henriette (15. September 1804-30. Januar 1877), Johann Joachim (20. November 1806-22. August 1885), Concordia (26. Februar 1808-8. September 1878), Amanda (* 1. Juli 1809), August (26. Juni 1811-11. August 1831) un Ernst (24. Dezember 1812-31. August 1832).

To Anfang dat 20. Johrhunnert hett em to Ehren de Heinrich-Bohlen-Straat in Döös (Cuxhoben) den ne’en Naam Jänischstraat kregen.

## Footnoten
Claude-Hyacinthe-Félix Barthélemy

**Claude-Hyacinthe-Félix Barthélemy** (* 8. März 1787 in Belfort; † 22. Dezember 1868 in Chalons) weer en franzööschen Präfekt.

Barthélemy is 1787 as Söhn von Jehan Baptiste Barthélémy de Barthélemy in Belfort boren. He hett 1809 bi dat Binnenministerium arbeidt un is dor Supernumerär worrn. He weer 1810 denn Auditer bi dat Conseil d'Etat un is von 1811 bet 1813 Ünnerpräfekt von’n Distrikt Lümborg ween. 1814 is he Ünnerpräfekt in’n Distrikt Lille worrn, in’n Juni 1815 in’n Distrikt Abbeville, in’n August 1815 wedder in’n Distrikt Lille un 1817 in’n in’n Distrikt Sainte-Ménehoulde.

An’n 10. August 1830 is Barthélemy Präfekt von dat Departement Maine-et-Loire worrn un dat bet bet 1834 bleven. Von Februar 1834 bet November 1838 harr he dat Amt as Präfekt denn in dat Departement Saône-et-Loire. 1838 is he in dat Departement Haute Saône wesselt un hett an’n 10. August 1839 den sülven Posten in dat Departement Loire övernahmen. Von 1841 af an is he Präfekt in dat Departement Charente-Inférieure ween un von 1847 bet 1848 in dat Departement Aube.

Von 1848 bet 1852 weer he Liddmaat von’n Generalraad von dat Departement Marne. 1853 is he Börgermeester von Courmelois worrn un dat bet to sien Dood bleven.

Siene Söhns weren de Archäoloog Anatole (1. Juli 1821-27. Juni 1904) un de Historiker Édouard (21. November 1830-30. Mai 1888).

## Warken

* *[http://gallica.bnf.fr/ark:/12148/bpt6k6562704r Souvenirs d'un ancien préfet, 1787-1848].*

## Literatur

* Helmut Stubbe-da Luz: *Napoleons ‚Landrat‘ im Arrondissement Lüneburg/Lunebourg (1811-1813). Die Erinnerungen des Unterpräfekten Barthélemy: Dokumente, Kommentare, Artikel.* Husum 2011, ISBN 9783898765350
Eduard Sthamer (1803–1872)

**Eduard Sthamer** (* 26. April 1803; † 1872) weer en hambörgschen Senater.

Sthamer is 1803 as een von 13 Kinner von Johanna Maria Sophia, borene Schölermann (25. Januar 1777-7. Mai 1825), un Jürgen Nicolaus Sthamer (12. Oktober 1767-11. September 1850) boren. He hett Juristeree studeert, is an’n 3. November 1826 Avkaat un an’n 17. März 1834 Senater worrn. He weer von 1846 bet 1852 Amtmann von dat Amt Ritzbüttel. 1865 is he as Senater in Rohstand gahn.

He hett Charlotte Sophie Legriel freet. de beiden harrn veer Kinner: Melanie Amélie (* 2. Juni 1834), Eduard Carl Gustav, Friederike Georgine Francisca un Caroline Sophie Mathilde.

## Footnoten
Caspar Hartung

**Caspar Hartung** (* 1. Januar 1795 in Hamborg; † 10. April 1863 ok dor) weer en hambörgschen Jurist.

Hartung is 1795 as Söhn von Margaretha Magdalena, borene Schroedter, un Caspar Heinrich Hartung (29. Juli 1765-3. Juli 1844) in Hamborg boren. He hett Juristeree studeert un sien Dokter maakt. In’n Mai 1826 is he Gerichts- un Amtsaktuar bi dat Amt Ritzbüttel worrn. Nadem de Amtmann von Ritzbüttel, Andreas Christian Wolters, 1827 doodbleven is, is Hartung an’n 5. September 1827 as Nafolger von Wolters hambörgschen Senater worrn. Hartung is in’n September 1827 eerst Verwalter un denn in’n Juni 1828 richtigen Amtmann von dat Amt Ritzbüttel worrn. Dat is he bet 1834 bleven.

Von 1852 weer 1858 he noch en tweet Maal Amtmann von dat Amt Ritzbüttel.

Na em hett dat Lüchtschipp *Caspar* sien Naam kregen, dat von 1845 bet 1916 in Insatz weer. Ok de Hartungstraat hett an’n 19. März 1936 na em ehren Naam kregen.

Hartung hett an’n 19. Oktober 1825 Elisabeth Stoppel (21. August 1806-17. Juli 1867) freet. De beiden harrn de Dochter Margarete Elisabeth (3. Mai 1836-21. Januar 1880). Hartung is 1863 doodbleven un op’n Olen Hammer Karkhoff in Hamborg begraven worrn.
Werner Adolph Gottlieb von Spörcken

**Werner  Gottlieb von Spörcken** (* 1695 in Wulfenbüttel; † 9. Februar 1752 in Horborg) weer en düütschen Verwaltungsbeamten.

Von Spörcken is 1695 as Söhn von Anna Elisabeth, borene von der Schulenburg (30. Dezember 1673-10. März 1730), un Georg Friedrich von Spörcken (9. März 1667-11. März 1728) in Wulfenbüttel boren. He weer von 1712 bet to’n 4. April 1714 op de Ridderakademie Lümborg. 1716 hett he anfungen, an de Universität Halle Juristeree to studeren.

1725 is he Drost bi dat Amt Horborg worrn un weer later Kanonikus bi dat Hoogstift Meideborg.

He weer von 1737 bet to sien Dood 1752 as Landdrost tostännig för de Ämter Horborg, Winsen, Willemsborg un Mesborg. Von 1742 af an weer he ok eersten Beamten in dat Amt Mesborg.

Von Spörcken hett an’n 2. Februar 1741 Gertrud Ernestine von der Schulenburg (13. Januar 1723-5. Mai 1782) freet. De beiden harrn den Söhn Adolf Ludwig († 1794).

## Footnoten
Dallas Dhu

**Dallas Dhu** is en ehmolige Whisky-Brenneree bi Forres, Moray, Schottland. De Hüüs vun de Brenneree sünd in de schottischen Denkmollisten in de höchste Kategorie&nbsp;A inordent. Bito is de Anlaag as Scheduled Monument schuult.

## Historie
De Destille is 1898 vun *Wright&nbsp;&&nbsp;Greig&nbsp;Ltd.* grünnt worrn. De Naam is afleidt vun’t gäälsche Woort *Dallas* för *Daal* un *Water* un *Dhu* för *swart*. 1929 is de Brenneree an de *Distillers Company Limited* (DCL) verköfft worrn, de se vun 1930 bit 1936 stillleggt harrn. 1939 is en Deel vun de Destille dör en Füür tonichten maakt worrn, 1947 weer se aver wedder opboet un nee apenmaakt. 1983 weer de Destille denn stillleggt. Siet 1988 is se as Museum to besichtigen. De ollen Reedschoppen un Hüüs sünd all akkeraat renoveert worrn.

## Produkschoon
*Dallas Dhu* höör to dat schottische Whiskyrebeet Speyside un nöhm sien Water för de Produkschoon ut den *Altyre Burn*. Brennt weer in een *wash still* vun 6.377&nbsp;l un een *spirit still* vun 5.623&nbsp;l.

## Kiek ok
* List vun de schottischen Brennereen

## Borns


## Weblenken
Johann Christoph Wehner

**Johann Christoph Wehner** (* 25. August 1781 in Stood; † 10. Februar 1838 in Oterndörp) weer en düütschen Verwaltungsbeamten.

Wehner is 1781 as Söhn von Amalia Elisabeth, borene Spillner (29. Oktober 1761-24. September 1826), un David Heinrich Wehner (12. April 1745-11. Februar 1818) in Stood boren. He hett Juristeree an de Universität Göttingen studeert.

1802 bet 1806 is he Auditer bi de Justizkanzlie Stood ween.

Later weer he Gerichtsdirekter von dat Gericht Land Hadeln in Oterndörp un is dat bet 1837 bleven. He is in de Tied von 1824 bet 1837 ok interimistischen Amtmann ween.

He weer verheiraadt mit Sophie Dorothea Wehner (24. März 1785-7. Mai 1834). De beiden harrn de Kinner Amalie Pauline (20. Mai 1810-6. Mai 1870), David Franz (20. Juli 1812-26. Februar 1841) un Robert Georg (19. August 1814-11. Februar 1894). In twete Eh hett he Christine Katharine Boye (26. Mai 1815-4. April 1847) freet.

## Footnoten
Kilchoman

**Kilchoman** betekent

* Kilchoman, Oort op Islay, Schottland,
* Kilchoman, Whiskybrenneree op Islay, Schottland,
* Kilchoman, Karkengemeen op Islay, Schottland.
Von Issendörp

De Familie **von Issendörp** weer en Adelsslecht ut den Ooradel von dat Hertogdom Bremen, dat ut Issendörp stammt.

De eerste ut de Familie, de in de Oorkunnen opdükert, weer 1236 *Hermannus de Edsellendorpe*. De Stammlien fangt mit *Robertus de Edsielenthorpe* (1253 Borgmann to Vöör) an, wat villicht en Söhn von Hermannus weer, aver dat is nich seker. De Familie harr ehren Seet in Bremervöör, dor weren se Borgmannen von de Borg Vöör. Later harrn se ehren Seet op de Seeborg bi Hanst. Nadem de Seeborg 1400 von’n Bremer Arzbschop Otto II. tweimaakt worrn is, hebbt de von Issendörp 1428 en Good to Poggmöhlen boon laten.

De Familie hett 1307 dat Amt von’n Arvschenk von dat Arzstift Bremen (later Hertogdom Bremen) kregen. Dit Amt is ok 1426, 1460 un 1498 noch wedder bestätigt worrn.

De Freeherrnstand von Hieronymus von Issendörp is an’n Juni 1871 in Deppelt von dat Förstendom Lippe anerkannt worrn.

## Wapen

Dat Wapen von de von Issendörp is baven rood un ünnen dör dree Spitzen deelt sülver. Op’n Helm mit rood-sülvern Deken en rode Lanzenspitz twüschen je dree natürliche Pageluunfeddern.

## Literatur

* Elfriede Bachmann: *Zur Geschichte des Adelsgeschlechts von Issendorff.* In: *Heimatbeilage der Bremervörder Zeitung* Bd. 7, 1984

## Footnoten
Franz Carl August von Issendorf

** Carl August von Issendorf** (* 7. Juli 1811 in Esch; † 11. Januar 1874 in Stood) weer en düütschen Verwaltungsbeamten.

Von Issendorf is 1811 as Söhn von Magdalene, borene von der Decken (25. Mai 1784–25. August 1820), un Jürgen Melchior von Issendorf (22. Januar 1762–18. Februar 1830) in Esch boren. He hett Juristeree studeert. 1835/1836 weer he Auditer bi dat Grevengericht Oolland un is dor 1837 Amtsassesser supernumerär worrn.

Von 1838 bet 1841 weer he as Amtsassesser supernumerär Hülpsarbeider bi’n Justizminister August von Stralenheim un denn 1842/1843 Hülpsarbeider bi’n Staats- un Kabinettsminister Georg von Schele.

Von 1844 bet 1858 weer he Regerungsraad bi de Landdrostie Lümborg un von 1859 bet 1862 Regerungsraad bi de Landdrostie Lümborg. 1863 bet 1867 is he Landdrost von de Landdrostie Lümborg ween.

He hett in Swing Johanne von der Decken (29. Mai 1827–3. Oktober 1905) freet. De beiden harrn den Söhn Franz (24. Dezember 1859–16. November 1922).

## Footnoten
Auchtermuchty

**Auchtermuchty** betekent

* Auchtermuchty, Oort in Schottland,
* Auchtermuchty, fröhere Whiskybrenneree in Schottland.